Broj: 711-I-702-P-3/19-05-8

Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju neanonimne prijave mogućeg sukoba interesa dužnosnika Damira Mateljana, općinskog načelnika Općine Kamanje,** na 39. sjednici, održanoj 21. veljače 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Damira Mateljana, zastupnika u Hrvatskom saboru i općinskog načelnika Općine Kamanje, povodom istovremenog obnašanja navedenih dužnosti te povodom donošenje pojedinačnih akata na temelju Zakona o komunalnom gospodarstvu i Odluke o komunalnom redu Općine Kamanje, kao i povodom ostalih navoda iz neanonimne prijave zaprimljene 3. siječnja 2019.g. pod brojem 711-U-89-P-3/19-01-1 te zaprimljenih dopuna navedene prijave, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu ZSSI-a, a podstavkom 43. istog stavka propisano je da su općinski načelnici također dužnosnici u smislu navedenog Zakona. Uvidom u podatke objavljene na internetskim stranicama Hrvatskoga sabora utvrđeno je da je Damir Mateljan dužnost zastupnika u Hrvatskom saboru obnašao u 7. i 8 sazivu te da istu dužnost obnaša u aktualnom 9. sazivu. Uvidom u rezultate izbora za općinske načelnike, gradonačelnike, župane i njihove zamjenike objavljene na internetskim stranicama Državnog izbornog povjerenstva, utvrđeno je da je dužnosnik Damir Mateljan izabran za općinskog načelnika Općine Kamanje u mandatu 2009.-2013., zatim u mandatu 2013.-2017. te u aktualnom mandatu 2017.-2021. Damir Mateljan je stoga povodom obnašanja dužnosti zastupnika u Hrvatskom saboru te dužnosti općinskog načelnika Općine Kamanje, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Povjerenstvo je dana 3. siječnja 2019.g. zaprimilo neanonimnu prijavu podnesenu protiv dužnosnika Damira Mateljana, općinskog načelnika općine Kamanje, koja je zaprimljena u knjizi ulazne pošte pod poslovnim brojem: 711-U-89-P-3/19-01-1 te povodom iste otvoren predmet broj: P-3/19.

 U prijavi se u bitnome navodi da je dužnosnik Damir Mateljan kao općinski načelnik Općine Kamanje donio nezakonito rješenje o obvezi plaćanja komunalne naknade koje je doneseno mimo propisanog postupka i kojem je prethodio nenajavljeni dolazak komunalnog redara radi utvrđivanja površine nekretnine. Podnositelj prijave smatra da je takav postupak nezakonit s obzirom da se površina građevine utvrđuje kroz postupak izdavanja građevinske dozvole. U prijavi se također navodi da je rješenje o komunalnoj naknadi doneseno na temelju pogrešne primjene članka 22. stavka 2. Zakona o komunalnom gospodarstvu. U prijavi se još ukazuje na nezakonito smetanje posjeda i na neriješene vlasničke odnose između podnositelja prijave i Općine Kamanje te nogometnog kluba „Vrlovka“ Kamanje.

 Povjerenstvo je dopisom od 16. siječnja 2019.g. obavijestilo podnositelja prijave da navodi iz prijave ne upućuju na povredu odredbi ZSSI-a te je isti pozvan da obavijesti Povjerenstvo ukoliko ima saznanja o okolnostima koje upućuju na moguću povredu odredbi ZSSI-a od strane dužnosnika Damira Mateljana.

 Podnositelj prijave dostavio je 24. i 25. siječnja 2019.g. dvije dopune prijave u kojima se u bitnome ukazuje na moguću povredu načela obnašanja dužnosti počinjenu od strane dužnosnika Damira Mateljana koji je kao općinski načelnik Općine Kamanje uputio poziv podnositelju prijave da uredi, odnosno očisti od grmlja i raslinja nekretninu u svom vlasništvu u dubini od 2 m od susjednih parcela pod prijetnjom novčane kazne. Nadalje se dostavlja rješenje kojim se odobrava upis Nogometnom klubu „Vrlovka“ Kamanje u Registar udruga iz kojeg je vidljivo da je jedna od osoba ovlaštenih na zastupanje kluba upravo dužnosnik Damir Mateljan. U prijavi se nadalje navodi da dužnosnik Damir Mateljan fiktivnim aktima o komunalnom redu štiti nezakonite radove opisane u presudi Općinskog suda u Karlovcu posl. broj: 8 P-1153/15-53 od 2. veljače 2018.g. Podnositelj prijave također ukazuje da navedeni dužnosnik istovremeno obnaša dužnost zastupnika u Hrvatskom saboru i općinskog načelnika Općine Kamanje te smatra da navedeno predstavlja povredu članka 13. stavka 1. ZSSI-a.

 Člankom 5. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene ime dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

 Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

 Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

 Vezano za istovremeno obnašanje dužnosti zastupnika u Hrvatskom saboru i općinskog načelnika Općine Kamanje, Povjerenstvo obrazlaže da su člankom 89. stavkom 2. Zakona o lokalnim izborima („Narodne novine“, broj 144/12. i 121/16.) propisane nespojive dužnosti gradonačelnika, općinskih načelnika, župana i njihovih zamjenika te navedenom odredbom dužnost zastupnika u Hrvatskom saboru nije propisana kao nespojiva s navedenim dužnostima. S obzirom da Zakon o lokalnim izborima dopušta istovremeno obnašanje dužnosti općinskog načelnika i zastupnika u Hrvatskom saboru, isto ne predstavlja povredu odredbe članka 13. stavka 1. ZSSI.

 Nadalje, Povjerenstvo je izvršilo uvid u rješenje Ureda za upravu Karlovačke županije od 13. veljače 1998.g. koji je dostavio podnositelj prijave, a kojim se odobrava upis udruge Nogometni klub „Vrlovka“ Kamanje u Registar udruga. Točkom 3. istog rješenja određeno je da je Damir Mateljan jedna od osoba ovlaštena za zastupanje navedenog nogometnog kluba.

 Povjerenstvo je izvršilo uvid i u aktualne podatke upisane u Registar udruga te utvrdilo da je pod registarskim brojem: 04000409, OIB: 47214267430 upisana udruga Nogometni klub „Vrlovka“ Kamanje. Dužnosnik Damir Mateljan nije upisan kao osoba ovlaštena za zastupanje navedene udruge.

S obzirom da je člankom 14. stavkom 5. ZSSI-a propisano da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, Povjerenstvo obrazlaže da sukladno odredbama ZSSI-a nema zapreke da, u okviru navedenog prava, dužnosnik bude osoba ovlaštena za zastupanje Nogometnog kluba „Kamanje“. Povjerenstvo stoga nije utvrđivalo razdoblje u kojem je dužnosnik obavljao navedenu funkciju.

Povjerenstvo je međutim na temelju posebnog ovlaštenja izvršilo provjeru u Informatičkom sustavu Porezne uprave te utvrdilo da dužnosniku Damiru Metaljanu u razdoblju od 2014.g. do danas nisu vršene isplate od strane Nogometnog kluba „Vrlovka“ Kamanje te stoga nije steklo saznanja koja bi upućivala na moguću povredu članka 14. stavka 5. ZSSI-a a koja bi proizlazila iz primanja naknade za obavljanje funkcije u tijelima predmetne udruge.

U odnosu na rješenja koja je dužnosnik Damir Mateljan donio kao općinski načelnik Općine Kamanje, a kojima se utvrđuje obveza plaćanja komunalne naknade te drugih pojedinačnih akata i upozorenja koje je navedeni dužnosnik donio na temelju važećeg Zakona o komunalnom gospodarstvu te Odluke o komunalnom redu Općine Kamanje („Glasnik Općine Kamanje“ broj 06/09.), Povjerenstvo ističe da preispitivanje zakonitosti istih nije u nadležnosti Povjerenstva, već podnositeljica prijave zaštitu svoj prava može ostvariti podnošenjem žalbe nadležnom drugostupanjskom tijelu.

Povjerenstvo je također izvršilo uvid u presudu Općinskog suda u Karlovcu poslovni broj: 8 P-1153/15-53 od 2. veljače 2018.g. kojom se Općini Kamanje kao I. tuženiku nalaže predaja u posjed određenih nekretnina tužiteljici te utvrdilo da je predmet navedenog spora bilo smetanje posjeda do kojeg je došlo prije 10. ožujka 2011.g., odnosno prije stupanja na snagu ZSSI-a. Povjerenstvo stoga nije nadležno utvrđivati je li postupanjem dužnosnika u navedenom razdoblju došlo do povrede odredbi ZSSI-a, niti je Povjerenstvo tijelo u čijoj je stvarnoj nadležnosti odlučivanje o neriješenim imovinsko-pravnim odnosima.

Slijedom svega navedenog, da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Damira Mateljana te je donesena odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Damir Mateljan, elektronička dostava

2. Objava na internetskoj stranici Povjerenstva

3. Pismohrana